
A dicsőséges és hírneves Hittudós, Szent János apostol és evangélista elköltözése.
A péntek esti nagy alkonyati zsolozsmán
„Boldog ember...” I. antifónája, kis ekténia, majd „Uram, tehozzád...” után
1. hang. Minta: A mennyei rendeknek... 
A kimondhatatlan titkos jelenések szemlélője * és az Isten égi titkainak kifejtője, * Zebedeus fia megírta nekünk Krisztus evangéliumát, * és megtanított minket arra, * hogy az Atyát, a Fiút és a Szentlelket *’ Istent megillető szavakkal illessük. (2x)
A mennyei énekek Isten által pengetett hangszere * ez az égi titkok írója, * az Isten ihlette ajak, * az énekek éneke * gyönyörűen énekel és ajkait húrokként mozgatja, * nyelvét pengetőnek használja, *’ és könyörög a mi üdvösségünkért. (2x)
A te mennydörgő hangú nyelveddel * Isten bölcsességét, * az elrejtett Igét hirdeted, * Isten kedveltje, * megnyitod ajkadat és mindig zenged: * „Kezdetben vala az Ige”, *’ és minden embert megtanítasz Isten megismerésére. (2x)
Dicsőség... 2. hang 
A mennydörgés fiát, * az isteni tanítások alapját, * a hittudományok vezérét, * az isteni bölcsesség helyes tanainak legelső hirdetőjét, * a szeretett és szűzi Jánost, * mi, egész emberi nem, kötelességünk szerint magasztaljuk, * mert ő az istenséget állandóan magában hordta * és hirdette: „Kezdetben volt az Ige”, * és hogy ő az Atyától el nem választható, * vagyis hogy az Atyával egylényegű. * Megtanított minket a Szentháromság igaz dicsőítésére, * azt is mondta nekünk, * hogy ő az Atyával együtt teremtő és életet hordozó * és valóságos világosság. * Ó döbbenetes csoda, ó bölcs vállalkozás! * Telve volt szeretettel * és tele lett istenismerettel! * Dicsőséggel, tisztelettel és hittel alapjává lett a mi tiszta hitünknek, *’ mely által hadd nyerjük el az örök javakat az ítélet napján!
Most és... 8. hang
A mennyei király emberszeretetből a földre leszállott, * és az emberek között lakozott, * mert tiszta Szűztől testbe öltözvén * tőled született oly csodálatos isteni tulajdonságokkal, * miképp egy a Fiú * két természettel, de nem két személlyel. * Azért Krisztus Urunkat mi tökéletes Istennek * és tökéletes embernek * igazán valljuk és hirdetjük. * Kihez esedezzél, ó Szeplőtelen Anya, *’ hogy üdvözítse a mi lelkünket!

Olvasmányok: 1Ján 3,21‑4,6a; 1Ján 4,11‑16; 1Ján 4,20-5,5)

Előverses sztihirák
4. hang. Minta: Minekelőtte felülről...
A Magasságbelinek az Atyával együtt örökkévaló Fiát,* a világosságtól való, s vele egyforma világosságot, * az Atya személyének képmását, aki belőle öröktől fogva, szenvedély nélkül kisugárzott, * minden idők Teremtőjét és Urát. * Te hirdetted őt, szeretett tanítvány, a világnak, * Krisztust, a mi Istenünket, * ki a sötétségből világosságot bocsátott. ** Esedezzél hozzá, *’ hogy üdvözítse és világosítsa meg a mi lelkünket!
Elővers: Az egész földre elhat szózatuk, és a földkerekség határaira igéjük.
A Vigasztaló világosságát befogadtad, * s általa megvilágosítva vallottad azt a hitet, * hogy az Atyától származott * és a Fiú által az emberiségnek megjelent, * kit a kezdet nélküli Atyával * és az Isten-Igével egyenlő tisztelet illet meg, * aki velük együtt uralkodik és velük egylényegű. * S őt, szeretett tanítvány, mindenkinek hirdetted. * Azért téged szent dalokkal magasztalunk, * mint a hit isteni alapját. ** Őrizd meg azt bennünk, megingathatatlanul, *’ Istenhez intézett imáiddal!
Elővers: Az egek beszélik Isten dicsőségét, és az ő keze művét hirdeti az égboltozat.
A hittudomány ormára jutottál, * beavatást nyertél Isten kifejezhetetlen titkaiba. * Hogy az istenség egylényegű, egy dicsőségű, * egy az uralma és egy a hatalma, * három személy van benne, de lényege oszthatatlan, * s a három együtt van össze nem elegyedő isteni egységben. * — Így dicsőítetted és hirdetted, Hittudós, * az oszthatatlan Háromságot. ** Esedezzél hozzá, *’ hogy üdvözítse és világosítsa meg a mi lelkünket.
Dicsőség... 6. hang
Krisztus apostola, János evangélista, * a kifejezhetetlen titkok beavatottja, * a bölcsesség kimondhatatlan titkait mennydörögted nekünk: * „Kezdetben vala” – hirdetted világosan a híveknek, * s a „volt idő, amikor ő nem volt” tévtanítást elvetetted, * a tévhit hirdetőinek szavát elfogadhatatlanná tetted, * kebelbeli és szeretett tanítványként tündökölsz, * mint a legnagyobb szívű Izajás * és az Istent látó Mózes. * Bátran Isten elé járulhatsz, *’ esedezzél hozzá szüntelenül a mi lelkünkért!
Most és...
Az én Alkotóm és Szabadítóm, Krisztus Urunk * tetőled születvén, ó Tisztaságos, * emberi testembe öltözött, * és Ádámot első átkától megszabadította. * Azért néked, ó Szeplőtelen, * mint Isten Anyjának és valóban Szűznek, szüntelenül énekeljük: * Üdvözlégy, az angyal köszöntése szerint, * üdvözlégy, Királynőnk, * pártfogónk és oltalmunk *’ és lelkünk üdvössége! 

.Tropár(ok)
2. hang
Krisztus Istenünk szeretett apostola, * siess megmenteni a védtelen népet, * mert ha te esedezel, elfogadja tőled az, * aki keblére fogadott. * Járj közben nála, Teológus, * hogy a pogányság sűrű ködét oszlassa szét, *’ és kérjen nekünk békét és nagy kegyelmet!
Dicsőség... most és... 
Mind értelem fölött való a Te titkod, Istenszülő, * mind fölötte dicsőséges, * mert lepecsételt ártatlansággal és a szüzesség megőrzése mellett * valóságos anyának ismertünk, * Ki a valóságos Istent szülted. *’ Esedezzél Őhozzá, hogy üdvözítse a mi lelkünket!
